CELEX: 32017D0370
Language: da
Date: 2017-03-01 00:00:00
Title: Kommissionens gennemførelsesafgørelse (EU) 2017/370 af 1. marts 2017 om ændring af Kommissionens gennemførelsesafgørelse 2014/909/EU i form af en forlængelse af anvendelsesperioden for visse beskyttelsesforanstaltninger og en ændring af listen over områder, der er omfattet af beskyttelsesforanstaltninger over for lille stadebille i Italien (meddelt under nummer C(2017) 1321) (EØS-relevant tekst. )

3.3.2017   
            
            
               DA
            
            
               Den Europæiske Unions Tidende
            
            
               L 56/213
            
         KOMMISSIONENS GENNEMFØRELSESAFGØRELSE (EU) 2017/370
   af 1. marts 2017
   om ændring af Kommissionens gennemførelsesafgørelse 2014/909/EU i form af en forlængelse af anvendelsesperioden for visse beskyttelsesforanstaltninger og en ændring af listen over områder, der er omfattet af beskyttelsesforanstaltninger over for lille stadebille i Italien
   
      
         (meddelt under nummer C(2017) 1321)
      
   
   (Kun den italienske udgave er autentisk)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
   ud fra følgende betragtninger:
   
               (1)
            
            
               Ved Kommissionens gennemførelsesafgørelse 2014/909/EU (3) blev der fastlagt visse beskyttelsesforanstaltninger som følge af indberetninger fra Italien om forekomst af lille stadebille (Aethina tumida) i regionerne Calabrien og Sicilien. Den anvendes indtil den 31. marts 2017.
            
         
               (2)
            
            
               Den 18. januar 2017 underrettede Italien Kommissionen om resultaterne af de inspektioner og epidemiologiske undersøgelser, der var foretaget i henhold til gennemførelsesafgørelse 2014/909/EU, og om resultaterne af den aktive overvågning med hensyn til forekomst af lille stadebille i de pågældende italienske regioner. Efter et isoleret tilfælde i november 2014 forårsaget af flytning af stader fra Calabrien, som dog hurtigt blev påvist, er der ikke konstateret angreb i regionen Sicilien. Derfor har Italien besluttet at ophæve den tidligere oprettede beskyttelseszone på Sicilien, men at fastholde overvågningen både i den tidligere beskyttelseszone og i resten af regionen.
            
         
               (3)
            
            
               I de internationale standarder, der er fastlagt af Verdensorganisationen for Dyresundhed (OIE), anbefales det, at der gennemføres fem årlige undersøgelser efter udbrud, inden et område kan genvinde sin status som sygdomsfrit område. Ved udgangen af 2016 har Italien allerede gennemført to årlige undersøgelser for Sicilien med tilfredsstillende resultater og forpligtet sig til at fortsætte med dem og til at meddele Kommissionen resultaterne og eventuelle ændringer i den epidemiologiske situation.
            
         
               (4)
            
            
               Også ud fra den relevante konklusion af Kommissionens undersøgelsesmission vedrørende biers sundhed i Italien den 13.-17. juni 2016 kan det opsummeres, at det enkeltstående skadedyrsangreb på Sicilien er blevet effektivt udryddet. Den løbende overvågning i området giver yderligere sikkerhed herfor og bidrager til senere at opnå den internationalt anerkendte status som sygdomsfrit område.
            
         
               (5)
            
            
               Der er imidlertid konstateret nye skadedyrsangreb i Calabrien siden 2014, navnlig 41 angreb i 2016.
            
         
               (6)
            
            
               Sicilien bør derfor udgå af listen over områder, der er omfattet af beskyttelsesforanstaltninger i henhold til gennemførelsesafgørelse 2014/909/EU. Det er imidlertid nødvendigt at forlænge anvendelsen af de beskyttelsesforanstaltninger, der er fastlagt i nævnte afgørelse, for Calabrien.
            
         
               (7)
            
            
               Anvendelsesperioden og de gældende foranstaltninger bør når som helst revideres i lyset af nye oplysninger om den epidemiologiske situation i de berørte italienske regioner.
            
         
               (8)
            
            
               Gennemførelsesafgørelse 2014/909/EU bør ændres i overensstemmelse hermed.
            
         
               (9)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Artikel 4 i gennemførelsesafgørelse 2014/909/EU affattes således:
   
      »Artikel 4
      Denne afgørelse anvendes indtil den 31. marts 2019.«
   
   Artikel 2
   Rækken »Regionen Sicilien: hele regionen« udgår af tabellen i bilaget til gennemførelsesafgørelse 2014/909/EU.
   Artikel 3
   Denne afgørelse er rettet til Den Italienske Republik.
   
      Udfærdiget i Bruxelles, den 1. marts 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 395 af 30.12.1989, s. 13.
   
      (2)  EFT L 224 af 18.8.1990, s. 29.
   
      (3)  Kommissionens gennemførelsesafgørelse 2014/909/EU af 12. december 2014 om visse beskyttelsesforanstaltninger over for bekræftede forekomster af lille stadebille i Italien (EUT L 359 af 16.12.2014, s. 161).